## La Generalitat declara el màxim nivell de preemergència enfront del risc d’incendis forestals davant de l’arribada d’una massa d’aire càlid que provocarà un important ascens de les temperatures

*** Estarà en vigor entre el 10 i el 15 d’agost i suposa l’establiment d’una sèrie de mesures de protecció extraordinàries als terrenys forestals, especialment als parcs naturals
* A aquesta situació meteorològica extraordinària se suma la falta de precipitacions en els últims mesos, el gran nombre de desplaçaments amb destinació i eixida Comunitat Valenciana i la celebració d’espectacles i festivitats en nombroses localitats**

La Generalitat declara el nivell de preemergència 3 del Pla especial enfront del risc d’incendis forestals de la Comunitat Valenciana (PEIF) en tot el territori de la Comunitat Valenciana, des del dijous 10 d’agost fins al dimarts 15 d’agost de 2023, tots dos inclusivament.

Les conselleres de Justícia i Interior i de Medi Ambient, Aigua, Infraestructures i Territori, Elisa Núñez i Salomé Pradas, respectivament, han mantingut una reunió de coordinació per a valorar les mesures que s’aplicaran atés aquest nou episodi de temperatures extremes a la Comunitat Valenciana.

Tots dos departaments han emés una resolució conjunta per a l’establiment d’una sèrie de prohibicions i restriccions als terrenys forestals, especialment als parcs naturals.

Aquesta declaració de preemergència coordinada s’estableix davant de la previsió de l’arribada d’una massa d’aire càlid que provocarà un important ascens de les temperatures màximes i mínimes, a la qual cosa se suma la falta de precipitacions durant els últims mesos, la concentració en aquests dies del nombre més gran de desplaçaments amb destinació i eixida Comunitat Valenciana i la celebració d’espectacles i festivitats en nombroses localitats.

**Mesures de compliment obligat**

La declaració del nivell de preemergència 3 suposa l’entrada en vigor d’una sèrie de mesures de protecció extraordinàries de compliment obligat als terrenys forestals de la Comunitat Valenciana:

a) Suspensió de determinades obres i treballs als terrenys forestals o els voltants d’aquests terrenys.

b) Suspensió de l’ús festiu-recreatiu del foc per motius festius en terrenys forestals i en la zona d’influència forestal (un màxim de 500 metres).

c) Prohibició genèrica de fer qualsevol classe de foc als terrenys forestals i en la zona d’influència forestal (un màxim de 500 metres).

d) Suspensió de qualsevol classe d’autorització atorgada per a circulació esportiva per terrenys forestals.

A més, amb motiu d’aquesta situació meteorològica extraordinària, s’estableixen les restriccions addicionals següents:

a) Prohibició de circular per les pistes i els camins forestals, amb qualsevol classe de vehicle, bicicleta o a peu, dins dels parcs naturals que s’esmenten a continuació, excepte el trànsit de vehicles per a actuacions de gestió, proveïment, manteniment, vigilància, accés a residències, explotacions agràries o instal·lacions de serveis enclavats dins del mateix parc:

Serra d’Irta  
Penyagolosa  
Desert de les Palmes  
Tinença de Benifassà  
Serra d’Espadà  
Serra Calderona  
Chera-Sot de Chera  
Puebla de San Miguel  
Túria  
Hoces del Cabriel  
Serra de Mariola  
Font Roja  
El Montgó  
Serra Gelada  
Prat de Cabanes-Torreblanca  
Marjal Pego-Oliva  
La zona forestal del Parc Natural de l’Albufera.

​​​​​​​b) Prohibició de qualsevol prova esportiva que transcórrega per terreny forestal, i suspensió de les que ja estan autoritzades per al període indicat.

c) Les àrees d’acampada i campaments gestionats per la Generalitat, i els albergs, els campaments i els càmpings situats en terrenys forestals no podran fer activitats esportives i/o recreatives fora de les instal·lacions pròpies d’aquestes àrees.

Fecha: 09/08/2023